Kita sami mangertos bilih ing pundi Roh Suci makarya paring panuntun dhateng manungsa ing ngriku kita sami mangertos bilih roh pepeteng ugi makarya kangge nasaraken manungsa. Tegesipun menawi Roh Suci makarya saperlu paring kekiyatan dhateng manungsa kangge tumindak ingkang sae saha leres, mila roh pepeteng ugi makarya kangge ndhatengaken prakawis ingkang awon malah ugi saged nebihaken kita saking Gusti Allah, satemah kita sami tumindak ingkang berpihak dhateng roh pepeteng/setan punika. Ing sisih sanes kita minangka para kagunganipun Gusti Allah ugi badhe aben ajeng kaliyan pacoben sae ingkang saking nglebet diri kita piyambah minangka karingkihan lan kasekengan kita lan ugi ingkang dhatengipun saking pihak luar. Pemazmur/Juru Mazmur kanthi cetha paring katerangan lan paseksen bilih punika badhe saged dipun adhepi lan pemazmur badhe tansah mimpang. Kawontenan ingkang makaten punika ugi tansah dipun pitadosi dening Rasul Paulus bilih wonten ing sadaya prakawis Rasul Paulus tansah kinanthenan dening Gusti Allah. Ing ngriki ateges Gusti Allah tumindak minangka pangayom saking sadaya peladosanipun. Punika kacetha wonten ing II Korinta 4:8 – 9 – ”Mungguhing samubarang aku iki padha katindhes, nanging ora kejepit; aku padha kentekan akal, nanging ora kelangan pengarep-arep; aku padha dikuya-kuya, nanging ora ditinggal mijen; aku padha kabanting, nanging ora nemu bilai.” Makaten ugi kangge kita ing dinten punika. Kita asring ngalami lan aben ajeng kados dene Rasul Paulus, nanging kita pitados bilih Gusti Allah boten badhe negakaken kita, malah Gusti Allah sampun karsa dados pembela kita. Ruma 8:31 ”…… menawa Gusti Allah ana ing pihak kita, sapa kang bakal nglawan kita?” Menawi kita nembe aben ajeng kaliyan mawerni-werni pacoben saha awrating gesang, sumangga kita sami kemutan lan pitados bilih Gusti Allah tansah dados pembela kita, lan Gusti Allah tansah wonten ing pihak kita. Gusti boten badhe negakaken kita piyambakan temah dados pejah, mila sumangga kita minangka umat kagunganipun Gusti ingkang setya punika, kita tansah pasrah sumarah wonten ngarsanipun Gusti ingkang Maha agung saha maha asih. Sikap pasrah punika katingal wonten ing satengahing peladosan saha pedamel kita, kadas ta: